"Hvordan har I tænkt, at vi skal kunne overleve dette?"

Sådan spørger mere end 500 fortvivlede borgere i et åbent brev henvendt til beskæftigelsesministeren, socialministeren og alle folketingspartiers social- og beskæftigelsesordførere.

De føler alle, at de er kommet i klemme i et system, der gør dem svagere og svagere.

Brevet kommer ikke fra nogen organisation, men er skrevet af Birgit Holm Petersen.

Hun er - lige som mange af dem, der har skrevet under - syg og har længe kæmpet mod aktiveringssystemet.

- Jeg sad og var fortvivlet over, hvor længe jeg kan holde til det her. Så jeg følte, at jeg måtte gøre noget, siger Birgit Holm Petersen til Avisen.dk.

Går efter hovedet

Derfor skrev hun brevet, som hun delte på forskellige Facebook-grupper for sygdomsramte, der føler sig dårligt behandlet af systemet.

Rigtig mange kunne se deres egen historie i brevet og ville gerne skrive under.

Og ifølge Birgit Holm Petersen er der brug for at henvende sig direkte til politikerne.

- Jeg ved godt, at selvom jeg klager, så vil jeg ikke få medhold i min klage. Jeg har jo ingen muskler at kunne spille med. Så den eneste mulighed er at gå højere op i systemet, siger Birgit Holm Petersen.

Systemet driver folk længere ud

En af hovedpointerne i brevet er, at beskæftigelsespolitiken er med til at drive de syge endnu længere ud.

"Sygdomme, smerter og skader bliver forværret af negligerede skånebehov, manglende behandling og påtvungne fejlbehandlinger, som også finder sted," står der blandt andet i brevet.

Det er især de private aktører, der hjælper kommunerne, som brevet kritiserer. De afleverer rapporter fyldt med "forkerte, fordømmende og i værste fald løgnagtige påstande" til kommunerne.

Vil gerne arbejde

Birgit Holm Petersen og de andre afsendere af brevet vil også gerne nedskyde påstanden om, at de ikke er motiverede til at finde arbejde.

"Ofte bliver vi skudt i skoene at vi ikke er motiverede for at finde arbejde, intet kunne være mere forkert, men hvor skal motivationen komme fra, når vi bliver ved med at blive tværet ned i sølet," skriver de over 500 i brevet til politikerne.

Birgit Holm Petersen fortæller desuden til Avisen.dk, at hun rigtig gerne vil i arbejde.

- Jeg vil rigtig gerne have et fleksjob, så jeg kan arbejde. Jeg vil så gerne videre med mit liv, siger Birgit Holm Petersen.

Stor interesse

Efter Birgit Holm Petersen havde sendt det første brev afsted til politikerne med over 100 underskrifter, blev henvendelserne ved med at komme.

- Jeg er så dybt rørt over, at så mange bakker op om det her, siger Birgit Holm Petersen.

Derfor har hun sendt brevet afsted igen. Denne gang med omkring 400 underskrifter.

Første brev Andet brev

EL: Vil konfrontere Neergaard

Den første politiker til at svare på det åbne brev var beskæftigelsesordfører fra Enhedslisten Finn Sørensen.

Han ser brevet og de mange underskrifter som dokumentation for, at rigtig mange står i en meget ulykkelig situation.

- Det bekræfter det billede, som vi har fået gennem medierne, at mange borgere bliver presset af systemet på en meget ulykkelig måde, siger Finn Sørensen.

Han vil derfor konfrontere beskæftigelsesminister Jørn Neergaard Larsen (V) med brevet i beskæftigelsesudvalget.

Og i et §20-spørgsmål til næste onsdag, vil han igen bede ministeren forholde sig til brevet.

- Jeg vil spørge, om brevet ikke på en eller anden måde rører hans hjerte og taler til hans fornuft om, at der må være et eller andet galt, når så mange borgere har en fælles oplevelse af systemet, siger Finn Sørensen.